Bittó Cigániková, Jana, poslankyňa NR SR (2022-10-25):
No, pán poslanec Čepček, bolo by úplne super, keby sa vaša úcta ku mne prejavila aj tým, že o mne nebudete rozprávať úplné sprostosti. To by dosť pomohlo. Niektoré vám úplne jasne vyvrátim a k niektorým sa teraz vyjadrím obsahovo. Čiže ja nadsluhujem, lebo keď Krajčí odišiel, tak ja som sľúbila, že odídem. Ja vám chcem pripomenúť vyjadrenie pána Matoviča, ktorý vtedy povedal, že berie všetky požiadavky späť, on odchádza, Krajčí odchádza a nemá žiadne požiadavky na nikoho ďalšieho. Vy sa radi vraciate v dobe, ale treba brať aj tie fakty. Potom, že nosím pomôcky sem, lebo teda mám pončo z dúhovej vlajky, alebo teda som si dovolila vám sem doniesť dar, varechu od žien, ktoré vám povedali, čo si myslia o vašich návrhoch zákonov. No áno, vy potom akoby ste chceli zakázať nedeľu a potom ešte alkohol a hazardné hry a naposledy kofeín v káve a v energetických nápojoch a nedeľný predaj a interrupcie a sexuálnu výchovu na školách a fakt akože všetko. Tak by ste chceli zakázať aj mňa. Však v poriadku, hodí sa do tej, do tej vašej povahy. To, že som opozičná poslankyňa, je pravda, ale chcem vám pripomenúť, pán poslanec Čepček, že aj vy, lebo vás vyhodili za nedodržiavanie koaličnej zmluvy, pretože ste hlasovali pravidelne s fašistami. No a teraz k veci. Píšete vo svojom odvolaní, že nemám adekvátne vzdelanie. Pán poslanec Čepček, akože kto ste vy, aby vy ste mňa súdil a takého hlúposti o mne rozprával. To vaše krídlo, ktoré takýmto spôsobom komunikuje, a sú tu aj viacerí kolegovia, ktorí to napriek tomu, že som to niekoľkokrát vysvetlila, veľmi radi šíria na internete, by sa malo držať faktov, lebo to od vás nie je pekné. A myslím si, že niektoré z tých vašich prikázaní hovorí aj o tom, že toto by ste robiť nemali, pretože ja teda, keď vás to tak strašne trápi a cez toho vašeho utajeného predka tam šírite hoaxy, tak začnem základnou školou, kde som chodila, teda na Železničnú ulicu v Bratislave. Viete, lebo vy riešite moje vzdelanie, keď som mala 15. Tak poďme teda pekne od podlahy. A následne v piatom ročníku som prestúpila na osemročné výberové gymnázium, kde som bola vybratá pre dobrý prospech. Keď som bola prima, sekunda, tercia, kvarta, kvinta, keď som bola v kvinte, stretla som nejakého experta, ktorý mi povedal, že šikovní ľudia nepotrebujú vysokú školu a keď máš gymnázium, tak vlastne, a nepôjdeš na vysokú, tak nemáš žiadnu odbornosť a v tej hlave v tých naozaj štrnástich rokoch, pätnástich, som si teda ja zmyslela, že no, tak ja teda na vysokú nepôjdem, však kto má vtedy školu rád a ja musím mať nejakú odbornosť, tak som chúďa moju mamu začala vydierať tým, že ja nebudem chodiť do školy, ak ma nepreradí na školu s odbornosťou a postavila som si hlavu, a teda mamina ma musela preradiť teda v piatom ročníku kvázi osemročného gymnázia. To bol akoby deviaty ročník. Nastúpila som na strednú školu na technicko-informačné služby, ktorí radi vy šírite ako drevársku školu. Áno, je pravda, že tam boli teda aj drevári, maliari, čalúnnici a podobne, ale technicko-informačné služby je odbor, ktorý sa študoval na hociktorej strednej škole. Je to ekonómia, je to účtovníctvo, je to desaťprstová hmatová metóda. Nebojte sa, neni to nič sexuálne, je to strojopis. A celkom dobre mi to ide. Čiže úplne normálny odbor. Poteším vás, rok som neštudovala, rok som prerušila štúdie. Viete prečo, pán Čepček? Lebo môj úžasný otec, ktorý sa nestaral poriadne ani o jedno svoje decko, opustil aj moju maminu a ona bola na mňa sama, tak som prerušila počas strednej školy štúdium, aby som mohla chodiť do práce. Následne som školu dokončila posledný ročník individuálnym štúdiom a zmaturovala som na jednotky a dvojky, konkrétne jednu dvojku, tri jednotky, keby vás to zaujímalo, čo som teda asi robila v mojej mladosti. Následne som nastúpila na katolícku vysokú školu, prosím pekne, v Ružomberku, áno, lebo moja mamina potom jednoducho v životnom sklamaní, ktoré zažila, sa potrebovala vzdialiť od Bratislavy, začať nový život a pracovala v Žiline, kde doteraz aj pôsobí. A ja som chcela byť k nej čo najbližšie a k Žiline máte najbližšiu netechnickú školu katolícku univerzitu v Ružomberku. No tak som si povedala, že teda idem tam a idem študovať filozofiu, a prišla som na tú školu s tým, že ale ja nie som veriaca. Nevadí vám to? Ja som úplne v pohode s tým, že vy ste, ale ja nie som a bude to okej a povedali mi, že bude. Nebol s tým žiadny problém. Vyštudovala som tri semestre, veľmi dobré výsledky som mala. To znamená, jeden ročník a polovica ďalšieho, chápete. Vy máte dvakrát magistra, tak určite viete, pričom na konci tretieho semestra mi oznámili, že na to, aby som urobila zápočet sa musím ísť modliť voľakde na víkend do kláštora. No povedala som im na to to, asi čo hovorím vám na tie vaše zákazy, interrupcie a všetkého možného, že ani náhodou a dovidenia. Lebo mňa tu nebude nikto, nikto manipulovať. A ja som hneď na začiatku povedala, že toto ja odmietam. Toto bol môj dôvod ukončenia štúdia na katolíckej univerzite. Pokračovala som neskôr na štúdiu manažmentu verejnej správy, keď už som sa rozhodla, že pôjdem do politiky a do SaS. Keďže je to strana odborníkov, bolo mi úplne jasné, že keď tam chcem vstúpiť, musím im niečo ponúknuť, a preto som sa rozhodla pre manažment verejnej správy, ktorý využívam dodnes. Moja bakalárska diplomová práva, obidve sú zverejnené, v obidvoch bola vlastne šéfka tej práci bola pani Hamalová, ktorej sa môžte spýtať, robila reformu verejnej správy, spolupracovala s pánom Nižňanským. Je to úžasná, veľmi dôležitá osoba, odborne zdatná v tejto téme. Kedykoľvek mi písala aj správu, kedykoľvek vám potvrdí, ako som na tej škole pôsobila. Mimochodom, bakalára som skončila s červeným diplomom a diplomovku už len s áčkom, ale teda to preto, vždy počas svojich štúdií som sa musela starať o seba, o deti a pracovať pri tom. Čiže nie je to úplne jednoduché, pán Čepček. To možno by ste pochopili niekedy, keby ste boli ženou, ktorá je sama na deti. Potom som študovala manažment zdravotníctva, ktorý som tiež vyštudovala na áčko, tiež je diplomovka zverejnená. Venuje sa problémom pacientov v ambulantnom sektore a ich riešeniami. Bola dokonca, bola dokonca kontrolovaná a konzultovaná aj s vtedajším ministrom zdravotníctva, aj keď som ja bolo v opozícii, a bola hodnotená teda na áčko, veľmi dobre. Zatiaľ čo vaša diplomovka sa zaoberá flórou južnej časti Kremnických vrchov, pán Čepček. Tak by ma zaujímalo, kto ste vy, aby ste hodnotili, tak keď mám zlú, ospravedlňujem sa, našla som učiteľa biológie, dvakrát magister, prosím vás, povedzte nám, aká téma bola vašej diplomovky, keď vy hodnotíte moje odborné vzdelanie v oblasti zdravotníctva. Teraz študujem ošetrovateľstvo, moju tretiu vysokú školu. Aj dnes ráno som sa napríklad naučila pichať subkutánnu injekciu takisto do kože. Čiže každé ráno pred parlamentnom chodím do školy, potom si to poobede ešte, keď sa dá, tak ešte sa tam vrátim. No a budem si dobiehať prax cez víkendy, ale som odhodlaná túto školu študovať preto, lebo chcem mať nielen manažérske vzdelanie, ale aj reálnu prax. Mám vybavenú prax v Holandsku, mám vybavenú prax v Čechách. Preto to študujem, aby som tú prax mohla robiť ako reálna sestra, aj keď som absolvovala množstvo praxe. Tú fotku, o ktorej ste hovorili, pán Čepček, z tej operačnej sály, viete, kedy som ju robila? V lete, keď vy ste boli na dovolenkách, lebo ja som vtedy chodila praxovať do nemocníc od rána do siedmej, do večera do siedmej v banskobystrickej nemocnici ako opozičná poslankyňa, lebo som chcela rozumieť zdravotníctvu, a chcela som mu rozumieť nie od zeleného stola, ale z praxe. A keď som tam mesiac chodila a prešla som všetko od úplne poslednej pivnice, doslova od skladu až po úplný vrch, tak mi povedali, že môžem ísť aj k operácii. A bola som na operácii u pána doktora Baláža na oddelení, ktorý bol vtedy v SMER-e, a ja v SaS, a napriek tomu, tak ocenil moju snahu, že povedal, že toto je možné. Mala som povolenie od pacienta, písomné od pacienta, od celého operačného tímu, od riaditeľa nemocnice a na fotke nie je vidieť nič iba rozmazaný fľak a lekárov okolo. Pán Čepček, kde vy máte fotku z praxe, zo zdravotníctva, že vy sa vyjadrujete k mojej praxi? A pre vašu informáciu, pán Čepček, 18 ministrov od vzniku Slovenskej republiky sme mali, z toho dvaja neboli lekári. Drucker, ktorý bol mimochodom jeden z tých lepších ministrov určite, a Zvolenská. Všetci ostatní boli lekári. V 100 % prípadoch mali zdravotníci v zdravotníckom výbore ústavnú väčšinu. To, čo žijeme dnes, to zdravotníctvo, ktoré žijeme dnes, je výsledkom riadenia lekármi a zdravotníkmi, pán Čepček. To vôbec nie je záruka, že keď niekto vie operovať, že vie aj manažovať. Tam je oveľa dôležitejší ten manažment. Ďalšia vec, čo píšete, zneužíva svoje postavenie na presadzovanie svojej progresívnej ideológie, čo najlepšiemu prístupu k násilnému ukončeniu života nenarodených detí. No tak po prvé, zasa si to dáme, dáme si zasa reparát, áno. Nie je to násilné ukončenie života, nie sú to deti. Keby to tak bolo, tak ľudia, ktorí robia interrupcie, by išli do väzenia a ženy tiež. Ja viem, že vy by ste to chceli, ale nie je to tak, preto lebo táto spoločnosť sa v zákonoch uzniesla na tom, že jednoducho toto je akceptované, pretože to nie sú deti. Sú to zygoty a embryá, vy to tak nemáte rád, ale tak to je. Budú to deti, pokiaľ sa tak rozhodnú rodičia, ale nie sú to v tom momente deti, preto tam je ohraničenie. A nie je to ani život v tom momente ešte. Život to bude, keď sa narodí to dieťa, alebo teda od termínu, ktorý je určený ako posledný možný na interrupciu, ale určite nie v tom čase. Ja som vám tu niekoľkokrát čítala vedecké články, kde, ktoré sa zaoberajú rôznymi pohľadmi na začiatok života. Ani jeden z tých pohľadov, vrátane toho vášho, nevie povedať, kedy presne, v ktorej sekunde začína život. Je to len spoločenský konsenzus. Áno, ale vy sa tu oháňate knihou biológie zo siedmeho ročníka, ktorú nikto nikdy nevidel, ale určite nie vedeckými faktami, určite nie, pán Čepček. K tomu presadzovaniu násilnému svojej ideológie. Pán Čepček, za toto volebné obdobie bolo 15 návrhov, ktoré obmedzovali prístup k interrupciám, z toho šesť je vašich. Teda konkrétne štyri plus dva, do ktorých ste dávali pozmeňováky. Čiže, a ja som dala viete koľko návrhov na, ja neviem, zliberálnenie? Nula, pán Čepček. Tak kto tu teraz pretláča to svoje? Keď sme robili prieskum, tak drvivá väčšina ľudí, 93 % ľudí si nepraje zmeny v prístupe k interrupciám. O čom vy rozprávate? Kto tu násilne pretláča? Vy ste na to ani mandát nedostali. Vy ste sa tu ocitli náhodou, lebo ľudia uverili, vrátane mňa, že OĽANO bude bojovať s korupciou a popri tom ste sa zviezli. Tak čo tu teraz presadzujete takto násilne ideológiu. Keď má byť to zneužitie mojej funkcie, že z 15 návrhov som si trikrát dovolila byť spravodajkyňou, lebo už som si povedala, no tak prepáčte, ale už dvanásťkrát stačilo, že ste boli vy, niekto z vášho krídla a sem-tam môže byť spravodajcom a vystupovať k zákonu aj niekto, kto si zastáva práva žien. Ja si nemyslím, že je to ani pretláčanie, ani presadzovanie a ani si nemyslím, že je fér vôbec od vás to tak vidieť. Buďte trochu realista, aj keď, no dobre. A ešte som urobila dve stretnutia najvyšších odborníkov, ktoré máme v Slovenskej republike, k téme vašich návrhov zákonov, vašich, tých 15 návrhov zákonov, tie diskusie, to všetko tu nemuselo byť, keby ste tie návrhy nepodávali. Kto vám to káže? Ja podávam keď tak pozmeňovák k vášmu návrhu zákona a vystupujem proti vašim návrhom a vysvetľujem vám, aké sprostosti navrhujete, čo to tým ženám urobí. Vy, chlap, ktorý o tom nemá ani páru. Čo sa vám žena doma stará o deti. Čo vy o tom viete? A potom, že šírila som hoaxy. Ako? Že sem donesiem trinásť štúdií, ktoré vám povedia, že nebuďte jak v praveku, že tu ničíte zdravie a životy ženám, keď im tu kážete ísť na interrupciu, na operáciu, keď máme, normálne žijeme v 21. storočí, všetky ostatné krajiny vrátane katolíckych majú interrupčnú tabletku, ktorá okrem iného znižuje aj riziko pri ďalších tehotenstvách, napríklad skorý potrat. Čiže zachraňuje životy. Že sem donesiem tie štúdie a to sú normálne že na desaťtisícoch robené štúdie z celého sveta. Poviem vám názov, poviem vám rok, poviem informáciu a vy poviete, ona hovorí hoaxy. Chlapík, čo tu rozpráva o tom, že na obláčiku žije nejaký pán, ktorý to tu riadi, a že, že v siedmom ročníku na biológii ste čítali, že život začína vtedy, keď vy ste zmysleli. No tak super, vy hovorte o hoaxoch. Mimochodom, by, no vlastne, som chcela sa opýtať na váš postoj k Rusku a k vakcínam, ale asi mi je jasné, ani sa nebudem. No ďalšie, čo chcem povedať k tomu vedeniu výboru, ja som sa ešte ako opozičná poslankyňa zasadila o to, aby bol online prenos. Zdravotnícky výbor bol prvý, na ktorom, ktorý môže sledovať celé Slovensko, každé jedno moje slovo, aj každého, kto tam vystúpi. Dodnes to platí. Dneska je to už na všetkých výboroch, ale boxovala som od toho prvého momentu ja. A nebolo to vôbec jednoduché. To sa môžte opýtať pána poslanca Zelníka, aký cirkus som mu musela robiť, aby mi vôbec dovolil vystupovať v takýchto podmienkach, keď som si nahrávala online výbor, ktorý má byť verejný. Zriadila som zdravotnícke plénum, kde je asi štyridsať zdravotníckych stakeholderov, tých najhlavnejších, úplne naprieč celého systému od, samozrejme, od pacientov, cez poskytovateľov takých, onakých, poisťovne, nemocnice a tieto súkromné, štátne, krajské, ambulancie, analytici, bývalí, terajší, komplet všetko, ľudia, ktorí vedia o zdravotníctve veľa povedať, lebo každý deň sú v tej praxi. Lebo, pán Čepček, zdravotníctvo nie je jedna téma. Tam musíte ísť do hĺbky v tak strašne veľa témach, že to jednoducho jeden človek nepojme, a preto potrebujeme sa baviť s expertami z terénu, a to ja robím už dlhé roky, to nie je len teraz. Ale teraz z toho sú výhody. Viete aké? Keď som bola súčasťou koalície, 363-ka práve vďaka mne mala podporu aj, to je ten zákon o liekoch, keby ste náhodou nevedeli s vašim vzdelaním, tak to je, to prešlo a malo podporu v teréne aj vďaka mne. Optimalizácia siete nemocníc by bezo mňa neprešla. K nej mali štyristo pripomienok vlastne stakeholderi a my sme vyčistili u nás na výbore tú pripomienku na jednu jedinú, jednu jedinú, ktorú, kde som nevedela nejakým spôsobom, aby sa dohodli všetci. Takisto boli tam ďalšie veci, naviazanie HTA agentúry na výsledku. Dnes sme mali výbor, stretnutie k tým platom, kde sme sa dohodli na štyroch konkrétnych riešeniach zo štyroch. Budeme pokračovať v piatok. Je to proste bežné, že robíme tieto okrúhle stoly. Hovoríte o tom, že kolegyňa ma napadla, som emotívna, takže to je dôvod môjho odvolania. No tak to je asi tak, že keď prejde niekto na červenú, nabúra do vás a vy ste teda obaja na vine. Ale aj tak je to v rukách orgánov činných v trestnom konaní a nech to vyhodnotia. Iné k tomu neviem povedať. No a poďme teda k tomu podstatnému. Nepomáha, že nedokážem spolupracovať s odborníkmi. No, tak vám prečítam pár hodnotení zo sektora. Niektorí mi tykajú, niektorí vykajú, lebo už dlhé roky s nimi spolupracujem, ale s nikým z nich som sa ani raz nestretla mimo zdravotníckych tém, poznajú ma len ako političku venujúcu sa zdravotníctvu a len k zdravotníckym témam s nimi hovorím. Prvé bude súčasný minister zdravotníctva, ktorý mi píše na otázku o mojej odbornosti a spolupráci. Vážená ani predsedníčka, dovoľte mi vyjadriť podporu vašej obetavej práci pri konsolidovaní pomerov v slovenskom zdravotníctve. Úprimne ďakujem za vašu profesionalitu i spoluprácu a oceňujem váš podnetný prístup pri riešení výziev. Verím, že aj vďaka vašej konštruktívnej kritike môže, môžeme slovenské zdravotníctvo posúvať na vyššiu úroveň. Prajem vám hlavne pevné zdravie. Vladimír Lengvarský. Keby ste povedali, že to je teraz, tak vám prečítam bývalého ministra zdravotníctva pána Druckera, ktorý bol teda, ktorý si zažil odo mňa kritiky, to vám kolegovia povedia, napriek tomu píše: Jana Bittó Cigániková patrí medzi ľudí, ktorí majú niekedy ostrejší prejav, ale na rozdiel od mnohých iných ľudí aj s ostrejším prejavom ju poznám ako človeka, ktorý ctí pravdu. Nikdy vedome nemanipulovala s faktami, neohýbala skutočnosť a neklamala, čo je v politike veľmi vzácne. Neklamať však nestačí. A preto bola vždy nastavená postaviť sa proti klamstvu, aj keď to znamenalo vystúpiť z komfortnej zóny, z radu väčšiny a zastať sa aj ľudí, ktorí neboli jej kolegovia, ale oponenti. Mimochodom, stalo sa to napríklad aj pánovi Šefčíkovi alebo pánovi poslancovi Krajčimu tu, aj keď sa nezhodneme, tak keď ide o vec, tak ja naozaj sa viem zastať. Aj druhá jej črta je rovnako vzácna v politike a pre ktorú si Janu Cigánikovú vážim je, že na sebe pracovala. Nechcela byť povrchná, nechcela rozprávať prázdne frázy, neuletela. Naopak, držala sa pri zemi. Chcela lepšie a lepšie porozumieť problémom zdravotníctva, hľadala poznanie, riešenia, vedela diskutovať s oponentami, študovať, vyskúšať si profesie, a preto si získala aj rešpekt. Marián Šoth, Asociácia súkromných lekárov, ktorý zastupuje 2 800 ambulancií. Pani poslankyňu Cigánikovú poznám asi od obdobia, kedy sa riešili obhliadky tiel všeobecnými lekármi a už vtedy sa zasadila za úpravu legislatívy a zastala sa ambulantných poskytovateľov a napomohla tak už v tom čase lekárom na ambulanciách. Samozrejme sme si vyjasnili pozície ambulantných poskytovateľov aj v dobe dávnej, kedy sme jej ako poslankyni prezentovali stav a situáciu, v akej sa ambulantní poskytovatelia nachádzajú a nachádzali. Veľmi oceňujem a myslím, že mnohí predstavitelia zdravotníctva si spomenú, ako výrazne sa zaslúžila v predvolebnom období o konferenciu, kde bolo možno počuť názory za všetky odvetvia zdravotníctva. Bolo to v mnohom prínosné ako pre všetky strany a bolo by dobré v tom pokračovať. Alternatívou našich spoločných stretnutí v rámci zdravotníctva bolo vytvorenie formy zdravotníckeho pléna, čo si veľmi cením, nakoľko od ustanovenia do pozície predsedu zdravotníckeho výboru bolo možné kedykoľvek vyjadriť názor, postoj, aj nesúhlas, prípadne návrh na zmenu, či už legislatívnu alebo spoločenskú, a to funguje perfektne dodnes. Predpokladám, že všetci zainteresovaní sa v tom zhodneme, že toto bola veľká pomoc pre náš všetkých, vidieť takpovediac online všetky návrhy, či už pozmeňovacie alebo riadne návrhy, kedy sa dalo prezentovať stanovisko za jednotlivé oblasti a upozorniť na pohľad z praxe, ktorý bol mnohokrát odlišný a mnohé legislatívne prešľapy riešime dodnes, viď predpisovanie liekov špecialistami. Samozrejme, diskusie boli aj konfrontačné, stanovisko politika a stanovisko lekára je v mnohom rôzne a museli sme si vyargumentovať aj počas covidového obdobia naše stanoviská. Ak ale bola možnosť komunikovať aj počas doby covidovej, kedy sa nám skutočne ťažko žilo a fungovalo, bol to jediný kanál, kedy sme mohli prezentovať svoje názory a následne povedať aj verejne na rokovaniach zdravotníckeho výboru a aj presadila vysielanie zdravotníckeho výboru online. Každý mohol vidieť stanovisko k jednotlivým témam. Myslím, že je to len malý výčet aktivít, ktoré mala pani predsedníčka zdravotníckeho výboru, a preto osobne, ako aj za Asociáciu súkromných lekárov, jej vyjadrujem podporu. Marián Petko, Asociácia nemocníc Slovenska, vyše 75 nemocníc na Slovensku. ANS-ko komunikuje s pani Cigánikovou vecne a konštruktívne bez ohľadu na to, či bola v opozícii, alebo je koalícii. Niečo, čo by sa malo zdať normálne, ale v realite je konzistentnosť názorov, riešení a návrhov, je to vec výnimočná. Je to mimoriadne profesionálny prístup, ktorý si ceníme a rešpektujeme. Zohráva kľúčovú úlohu pri mediovaní rôznych návrhov a podpore dialógu, ako napríklad pri optimalizácii siete nemocníc, plán obnovy a odolnosti a iné. Miriam Lapuníková, banskobystrická nemocnica, riaditeľka: Janka, veľká vďaka za tvoju snahu a nasadenie. Nech už bude záver akýkoľvek, verím, že budeme v otvorenej spolupráci a spájaní sektora pokračovať aj naďalej. Elena Majeková, zdravotná poisťovňa Union: Ako Union veľmi oceňujeme u pani predsedníčky výboru pre zdravotníctvo aj ako u osoby Janky Bittó Cigánikovej snahu o zlepšenie zdravotníctva. Je jedna z mála osôb, ktoré majú snahu o vytvorenie si objektívneho pohľadu na problémy komunikujúc so všetkými stakeholdermi zdravotníckeho sektora, v snahe získať pohľad a názor z reálneho života a urobiť si tak skutočný obraz, ako veci fungujú a mohli by sa zlepšiť. Z túto snahu a prácu Janke ďakujeme. Martin Kultan, Dôvera zdravotná poisťovňa: Aj v mene Dôvery sme vďační a podporujeme Janku Bittó Cigánikovú za otvorenú, slušnú a konštruktívnu komunikáciu a riešenia. Dokáže počúvať odborníkov, sektor a snaží sa zladiť často neľahké a protichodné záujmy. Ďakujeme a držíme palce. Zuzana Baťová, bývalá riaditeľka Štátneho ústavu pre kontrolu liečiv: Janka, chcem ti vyjadriť podporu a poslať slová uznania za tvoj prístup a ochotu vždy hľadať riešenia a vypočuť si aj iný názor. Čas, ktorý venuješ rôznym témam v zdravotníctve, je obdivuhodný. Tvoj záujem o sektor vnímam ako autentický a zapálený. Držím palce, nech to akokoľvek dopadne, na mojom vnímaní tvojej osoby a vkladu do zdravotníctva to absolútne nič nezmení. Dušan Zachar, INEKO: INEKO pred ostatnými parlamentnými voľbami vyhodnotili zdravotnícky program SaS ako najlepší. Súčasná predsedníčka zdravotníckeho výboru bola jeho významnom spoluautorkou. Podľa nás je preto pre zdravotníctvo prínosné, keď zástupcovia tohto programu majú efektívnu možnosť vplývať na tvorbu zdravotníckej politiky, zdravotnej politiky. Pani Bittó Cigániková navyše nadštandardným spôsobom dokáže prepájať a komunikovať s rôznymi aktérmi pôsobiacimi v sektore zdravotníctva. Dovolím si ešte na záver napríklad aj dvoch novinárov, ktorí v minulosti mi napísali správy alebo statusy. Nikdy som s nimi sa nestretla súkromne, párkrát profesionálne, ale obaja sa veľmi dlho venujú zdravotníckym témam a dostala som ich povolenie pri tejto príležitosti prečítať ich hodnotenie voči mojej osobe. Pán Krempaský, Ján Krempaský, 11. 11. 2020. Po útoku Igora Matoviča na moju odbornosť, podobne vecnú, ako máte teraz vy, napísal toto: Dnešné vyjadrenie premiéra Igora Matoviča o tom, že Jana Cigániková (SaS) sa rozumie zdravotníctvu ako hus pivu, považujem za mimoriadne nefér. Za tie roky, čo píšem o zdravotníctve, som nezažil poslanca, ktorý sa s takým zanietením a dôslednosťou snažil zorientovať v tomto sektore a jeho problémoch ako ona. Keď som videl ako komplexne mala napríklad naštudovaný problém, ktorý sa riešil na zdravotníckom výbore, ako dôsledne kládla otázky, bol som fascinovaný. Nepíšem to preto, aby som sa zalíškal Cigánikovej a jej SaS, ale preto, že považujem za fér na to upozorniť v kontexte Matovičovho dehonestujúceho vyjadrenia. P. S. Nevolil som SaS. No škoda toho P. S. Pani, a teda pán Krempaský, keď som sa ho pýtala, či to môžem prečítať, mi napísal, že si za týmto vyjadrením stále stojí a stále si to myslí. Mária Ölvedyová mi 11. júla tohto roku napísala po tom, ako hoaxová proxy stránka OĽANO, utajený predok ich ho ja volám, jedna z mnohých takýchto stránok, zaútočila na moje vzdelanie hlúpymi klamstvami, tak mi napísala konkrétne: Robím to už sedemnásť rokov. Zažila som ministrov viac než je slušné, výborov viac ako je únosné a poslancov v nich detto. Bola som dosť skeptická, keď ste sa dostali do výboru pre zdravotníctvo, ale tak čakala som, ako to uchopíte. Po tých rokoch vám môžem povedať, že ste jedna z mála poslancov, poslankýň celkovo, na ktoré je evidentné, že na sebe totálne maká. To, že sa zaujímate, študujete, sťažujete, je obdivuhodné a kiežby boli všetci poslanci takýto. Držte sa a nenechajte sa odradiť. Opäť P. S.: Nie som volič SaS. Tu ostáva len dúfať, že raz budeme takí šikovní, že aj títo ľudia budú voličom SaS. Ja vám takto poviem, pán Čepček, úprimne. Mňa tento feedback veľmi potešil. Ja som dostala prvú ponuku, že mi teda feedback napíše jedna zdravotnícka organizácia a potom som sa opýtala, že či je ešte niekto, kto sa chce vyjadriť. A čakala som že dve-tri správy a dostala som záplavu pozitívnych hodnotení, a veľmi ma to teší. Nečakala som to, lebo som zvyknutá, že politikov sa všetci stránia a o to viac si vážim. Nie je to ľahké takto verejne vystúpiť a priznať sa k svojmu názoru. Viem, že všetko sú to osobnosti, ktoré sa ani nemajú prečo a v žiadnom prípade nenechajú natlačiť do niečoho, s čím nesúhlasia. Toto nehovoria moji priatelia, ani moji spolustraníci, dokonca to nehovoria vo veľa prípadoch, ako ste počuli, ani moji voliči. Dúfam, že sa to zmení, samozrejme. Toto hovoria absolútne nezaujatí ľudia, ktorí pracujú, na rozdiel od vás, v zdravotníctve a do hĺbky sa venujú týmto témam roky. No a oproti nim stojíte vy, pán Čepček, ktorý evidentne ste podľahol hlúpym hoaxom o mojom vzdelaní a cítite osobnú nevraživosť z náboženských dôvodov. Takže ono je vlastne teraz úplne jedno nakoniec, ako to dopadne, pretože toto, čo ste počuli, tie hodnotenia, to je pre mňa úprimne dôležitejšie ako nejaká funkcia. A aj keď niekedy pri ľuďoch ako ste vy strácam energiu a strácam nádej, tak verte, že toto mi ju teda naleje vždy hodne. Takže ešte raz, veľká úprimná vďaka. Verím, že sa budem raz vedieť odvďačiť týmto ľuďom spoluprácou na takej úrovni, ktorá nám všetkým zlepší reálne zdravotníctvo oveľa viacej a posunie ho oveľa viacej. Určite to budem robiť s ich spoluprácou. No a vy, pán Čepček, vy moje nadšenie za boj za lepšie Slovensko a lepšie zdravotníctvo nevezmete a ani za ženské práva, pán Čepček, viete. Nič sa nezmení, ani ak sa kolegovia z koalície budú predbiehať v zaliečaní sa Igorovi Matovičovi, ktorý má teda úprimný záujem na mojom skončení, lebo som si kedysi dovolila ho kritizovať a urobím to kedykoľvek znova. Ak si myslíte, že to budete mať ľahšie, tak nebudete, pretože ako ste videli, tak moja sila nevyplýva z funkcie, ale vyplýva z toho, že sa naozaj úprimne roky snažím a že tomu venujem množstvo energie a tí ľudia to vidia. A na vás ešte, pán Čepček, jedna vec. Vy hovoríte stále o tom, o tej progresii. To je, progres je vlastne pokrok, pán Čepček, viete, ten sa nedá zastaviť. Ale iba blázon by mohol chcieť regres, lebo opak pokroku je regres. A prekladom slova regres je návrat, ústup, postih, regresia je spätný vývoj, návrat jedinca vo vývoji do niektorých z predchádzajúcich etáp. Tak viete čo, pán Čepček, vy zostaňte regres a ja budem ten progres naďalej. (Potlesk.)